KIRJALLINEN KYSYMYS E-2251/00

esittäjä(t): Lone Dybkjær (ELDR) komissiolle

(7. heinäkuuta 2000)

Aihe: Bioetiikka

Seuraavalla kysymyksellä pyritään selvittämään komission painopisteitä tutkimuksen viidennen puiteohjelman yhteydessä, mukaan luettuna erityisesti se, miksi bioetiikka ei vaikuta keskeiseltä painopisteeltä elämänlaatua ja luonnonvarojen hoitoa käsittelevässä puiteohjelman osassa.

Biologisen alan kehitys on erittäin nopeaa. Tekniset mahdollisuudet joita geneettisesti muunneltujen organismien, mikro-organismien ym. tutkimus tarjoaa luovat varsin häilyvät rajat sille, miten pitkälle tutkimuksen voidaan sallia menevän. Komissio on viidennessä puiteohjelmassa kuitenkin varannut eettisten, oikeudellisten ja sosiaalisten näkökohtien tutkimiseen vain 10 miljoonaa euroa neljäksi vuodeksi. Tämä rajoittaa merkittävästi mahdollisuutta käydä yhteistä eurooppalaista keskustelua tutkimuksen eettisistä seurauksista.

Missä laajuudessa komissio siis on valmis varmistamaan, että alaan kiinnitetään tulevina vuosina enemmän huomiota?

Philippe Busquinin komission puolesta antama vastaus

(8. syyskuuta 2000)

Kuten komission tammikuussa 2000 antamassa tiedonannossa Kohti eurooppalaista tutkimusaluetta(1) todetaan, komissio pitää hyvin tärkeänä eettisiä kysymyksiä koskevan yhteisen näkemyksen luomista Euroopassa erityisesti biotieteiden alalla. Bioetiikan tutkimuksella on tässä ratkaisevan tärkeä osuus.

Viidennessä puiteohjelmassa bioetiikka on yksi yleisten TTK-toimien toimintalinjoista ja joutuu kilpailemaan rahoituksesta elämänlaatua ja luonnonvarojen hoitamista koskevan ohjelman muiden osa-alueiden kanssa, joihin on tarjolla enemmän hankkeita kuin mitä ohjelmasta pystytään rahoittamaan. Ensimmäiseen elämänlaatua ja luonnonvaroja koskevan ohjelman ehdotuspyyntöön (kaksi määräaikaa) saatiin noin 50 bioetiikan alaan kuuluvaa hanke-ehdotusta, joissa haettiin rahoitusta yhteensä 40 miljoonaa euroa. Rahoitusta myönnettiin lopulta kahdeksalle hankkeelle 50:stä, ja yhteisön rahoitusosuus oli yhteensä 4,75 miljoonaa euroa. Bioetiikan tärkeyden vuoksi komissio tutkii mahdollisuuksia julkaista kaksi ylimääräistä ehdotuspyyntöä bioetiikan tutkimusta varten (määräajat keväällä 2001 ja 2002), jotta tälle alalle voidaan ohjata enemmän rahoitusta.

Koska moniin muihin elämänlaatua ja luonnonvarojen hoitamista koskevasta ohjelmasta toteutettaviin hankkeisiin liittyy myös eettisiä näkökohtia, ohjelmassa tehdään eettinen arviointi bioetiikan kannalta merkittäville tieteellisille tutkimushankkeille. Eettiset arvioinnit suorittaa eri tieteenaloja (esim. luonnontieteitä, oikeustiedettä, etiikkaa ja sosiologiaa) edustavista korkean tason asiantuntijoista koostuva yhteiseurooppalainen paneeli. Komissio on järjestänyt tällaisia eettisiä arviointeja jo kolme kertaa. Ne ovat hyvä tapa lisätä sekä tiedeyhteisön että eurooppalaisten päätöksentekijöiden tietoisuutta eettisistä kysymyksistä.

Elämänlaatua ja luonnonvarojen hoitamista koskevan ohjelman liitännäistoimenpiteillä tuetaan myös erityisaloitteita (konferensseja ja seminaareja), joilla edistetään Euroopan laajuista keskustelua tärkeimmistä bioetiikkaan liittyvistä kysymyksistä. Näillä aloitteilla on tärkeä merkitys biotieteiden, yhteiskuntatieteiden ja yhteiskunnan välisen kosketuspinnan luomisessa.

(1) KOM(2000) 6 lopullinen.